৭ এপ্রিল চাকরিহারাদের সঙ্গে দেখা করবেন মুখ্যমন্ত্রী, জানালেন নিজেই

ওয়েব ডেস্ক: ২০১৬ সালের এসএসসি (SSC) শিক্ষক নিয়োগ মামলায় ঐতিহাসিক রায় দিল দেশের সুপ্রিম কোর্ট (Supreme Court)। সর্বোচ্চ আদালতের রায়ে বাতিল হল ২৫,৭৫৩ শিক্ষক নিয়োগ (Teacher Recruitment Cancelled)। বৃহস্পতিবার প্রধান বিচারপতি সঞ্জীব খান্না এবং বিচারপতি সঞ্জয় কুমারের বেঞ্চ জানান, নিয়োগে অনিয়মের কারণে ২৫,৭৫৩ জনের নিয়োগ বাতিল করা হল। উল্লেখ্য, কলকাতা হাইকোর্টের রায়কেই বহাল রাখল সুপ্রিম কোর্ট।

এই রায় সামনে আসার কয়েকঘন্টার মধ্যেই রাজ্যের বর্তমান শিক্ষামন্ত্রী ব্রাত্য বসুকে (Bratya Basu) নবান্নে ডেকে বিশেষ বৈঠকে বসেন মুখ্যমন্ত্রী মমতা বন্দ্যোপাধ্যায় (Mamata Banerjee)। তারপরেই সাংবাদিকদের উদ্দেশ্যে তিনি বলেন, “এই রায় রিভিউ করবে আমাদের আইনজীবীরা। যাঁদের চাকরি বাতিল করা হয়েছে, তাঁরা শিক্ষামন্ত্রীকে আবেদন জানিয়েছেন। আমি যদি সেখানে উপস্থিত থাকি, তাহলে তাঁরা খুশি হবেন।” মুখ্যমন্ত্রী আরও বলেন, “আমি ৭ এপ্রিল ইন্ডোর স্টেডিয়ামে চাকরিহারাদের কাছে যাব। তাদের কথা শুনব। বলব, ধৈর্য হারাবেন না। মানসিক চাপ নেবেন না।”

আরও পড়ুন: “অনভিপ্রেত…,” সুপ্রিম রায়ের পর আর কী বললেন সোমা দাস?

নবান্নের সাংবাদিক বৈঠকে মমতা প্রশ্ন তোলেন, “যাদের চাকরি বাতিল হয়েছে, তাদের মধ্যে ১১৬১০ জন ক্লাস নাইন-টেনে পড়াতেন। ৫৫৯৬ জন ইলেভেন- টুয়েলভে পড়াতেন। খুব গুরুত্বপূর্ণ ক্লাস। অনেকে খাতা দেখছে। কে পড়াবে ? সামনে পরীক্ষা। কী করে সেই পরীক্ষা নেওয়া হবে?” পাশাপাশি তিনি বামেদের কটাক্ষ করে বলেন, “কোলাপ্স করতে চাইছে সিপিএম। সিপিএম তো চিরকুটে চাকরি দিতেন। তার তো তদন্ত হয় না?”

উল্লেখ্য, ২০১৬ সালের এসএসসি শিক্ষক নিয়োগের ক্ষেত্রে উঠেছিল দুর্নীতির অভিযোগ। তারপর এই কলকাতা হাইকোর্টে চলে এই মামলার শুনানি। আর সেখানেই হাইকোর্ট স্পষ্টত জানিয়ে দেয় ২০১৬ সালের এসএসসি-র সম্পূর্ণ নিয়োগ প্রক্রিয়া বাতিল করে দেওয়ার কথা। এর জেরে তৎক্ষণাৎ চাকরি হারান ২৫,৭৫৩ জন। আর তারপরেই হাইকোর্টের এই রায়কে চ্যালেঞ্জ করে সুপ্রিম কোর্টের দ্বারস্থ হন চাকরি হারারা। কিন্তু সেখানেও মিলল না স্বস্তি।