‘দু’একদিনের মধ্যেই শূন্যপদের তালিকা’…! টেট উত্তীর্ণদের কী বললেন শিক্ষামন্ত্রী?

ওয়েব ডেস্ক: হকের চাকরির দাবিতে বৃহস্পতিবার রাজপথে বিক্ষোভ দেখান ২০২২-এর টেট উত্তীর্ণরা। এবার চাকরি প্রার্থীদের সেই আন্দোলনকে ‘যুক্তিহীন’ বলে উড়িয়ে দিলেন রাজ্যের শিক্ষামন্ত্রী ব্রাত্য বসু (Bratya Basu)। আন্দোলন থেকে প্রার্থীদের দাবি করা ৫০ হাজার শূন্যপদ প্রসঙ্গে শিক্ষামন্ত্রীর স্পষ্ট জবাব, “৫০ হাজার কিংবা ৫১ হাজার শূন্যপদ বলে কিছু নেই।” অবিলম্বে ইন্টারভিউয়ের (Interview) দাবিতে আজ আন্দোলনে নামেন প্রার্থীরা। বিধানসভার ২ ও ৩ নম্বর গেটের সামনে ব্যাপক উত্তেজনা সৃষ্টি হয়। পুলিশের সঙ্গে ব্যাপক ধস্তাধস্তিতে জড়িয়ে পড়েন বিক্ষোভকারীরা। পরিস্থিতি সামাল দিতে দ্রুত ঘটনাস্থলে পৌঁছয় বিশাল পুলিশ বাহিনী।

এদিকে বৃহস্পতিবার তৃণমূল ভবনে সংবাদমাধ্যমের মুখোমুখি হন শিক্ষামন্ত্রী ব্রাত্য বসু (Bratya Basu)। চাকরি প্রার্থীদের আন্দোলন প্রসঙ্গে সাংবাদিকদের প্রশ্নের উত্তরে তিনি বলেন, “এই আন্দোলনের কোনও মানে নেই।” চাকরি প্রার্থীদের আশ্বস্ত করে শিক্ষামন্ত্রী জানান, “পর্ষদ সভাপতি কিছুদিন আগেই জানিয়েছেন শূন্যপদ তৈরির কাজ চলছে। দু’একদিনের মধ্যেই তা বেরবে।” এমনকি এই বিষয়ে পর্ষদ সভাপতির সঙ্গে তাঁর সরাসরি কথা হয়েছে বলেও জানান তিনি।

আরও পড়ুন: তৃণমূল কাউন্সিলরকে ঘিরে চোর স্লোগান, আটকে রাখা হল

অন্যদিকে, এদিন ৫০ হাজার শূন্যপদ চেয়ে বিক্ষোভ দেখাতে শুরু করেন তাঁরা। চাকরি প্রার্থীদের আটকাতে ঘটনাস্থলে ছুটে যায় বিশাল পুলিশ বাহিনী। কখনও পুলিশের পায়ে ধরে কাকুতিমিনতি আবার কখনও রাস্তায় বসে হাউ হাউ করে কান্নাকাটি করেন তাঁরা। শূন্যপদের দাবি উড়িয়ে শিক্ষামন্ত্রী জানান, “শূন্যপদ নির্দিষ্ট করে কত আছে তা বলা হয়নি। তবে শূন্যপদ ৫০ হাজার, ৫১ হাজার বলে খাইয়ে দেওয়া হচ্ছে। তা ঠিক নয়।”

তিনি আরও বলেন, পরীক্ষার্থীদের আশ্বস্ত করব জেলাস্তরে শূন্যপদ নির্ণয়ের কাজ শেষ। খুব শীঘ্রই এই সংক্রান্ত বিজ্ঞপ্তিও দেওয়া হবে।” তাই চাকরি প্রার্থীদের আন্দোলন ‘অর্থহীন’।
দেখুন অন্য খবর